b'\n_START_ARTICLE_\nToinen Bulgarian valtakunta\n_START_SECTION_\nItsen\xc3\xa4istyminen\n_START_PARAGRAPH_\nToinen Bulgarian valtakunta sai alkunsa Bysantin ongelmista. Normannit hy\xc3\xb6kk\xc3\xa4siv\xc3\xa4t Bysantin alueille Kreikassa ja Sisiliassa. T\xc3\xa4m\xc3\xa4n ja muiden uhkien takia verotusta ja armeijaan kutsuttujen m\xc3\xa4\xc3\xa4r\xc3\xa4\xc3\xa4 kohotettiin, mik\xc3\xa4 her\xc3\xa4tti Bulgariassa vastustusta. Vuonna 1185 kaksi t\xc4\x83rnovolaista maanomistajaa, nimelt\xc3\xa4 Pet\xc3\xbbr ja Asen vaativat helpotuksia valtakunnan vaatimuksiin, mutta n\xc3\xa4ihin ei suostuttu, mink\xc3\xa4 lis\xc3\xa4ksi bysanttilainen virkailija l\xc3\xb6i toista heist\xc3\xa4. Uutinen t\xc3\xa4st\xc3\xa4 riitti sytytt\xc3\xa4m\xc3\xa4\xc3\xa4n kyteneen kapinan. Kapinalliset ottivat nopeasti haltuunsa it\xc3\xa4isen Bulgarian ja julistivat ensin Pet\xc3\xbbrin ja sittemmin Asenin tsaariksi Turnovossa.\n_START_SECTION_\nVakiintuminen\n_START_PARAGRAPH_\nBulgarian asema vakiintui kuitenkin vasta tsaari Kaloyanin kaudella, joka hallitsi vuodesta 1197 vuoteen 1207. Suuri osa h\xc3\xa4nen valtakaudestaan kului sodank\xc3\xa4ynniss\xc3\xa4. H\xc3\xa4n ajoi ensin madjaarit pois Bulgarian luoteisosista ja solmi rauhan Bysantin kanssa vuonna 1202. V\xc3\xa4h\xc3\xa4n t\xc3\xa4m\xc3\xa4n j\xc3\xa4lkeen, vuonna 1204, Balkanin oloja alkoivat ep\xc3\xa4vakauttaa ristiretkel\xc3\xa4iset, jotka valloittivat Konstantinopolin ja julistivat Bulgarian vasallikseen. Bulgarian ja ristiretkel\xc3\xa4isten v\xc3\xa4lille syntyi sota, jonka aikana Kaloyan valtasi suurimman osan Makedoniaa vuoteen 1207 menness\xc3\xa4. H\xc3\xa4net kuitenkin murhattiin kesken Thessalonikin piirityksen. Valtakaudellaan Kaloyan onnistui paitsi sotilaallisesti, my\xc3\xb6s diplomaattisesti. Vuonna 1204 h\xc3\xa4n oli sopinut sopimuksen paavin kanssa, jolla maa varmisti l\xc3\xa4ntiset rajansa. T\xc3\xa4t\xc3\xa4 vastaan Bulgaria tunnusti virallisesti paavin ylivallan kirkkoasioissa, vaikka k\xc3\xa4yt\xc3\xa4nn\xc3\xb6ss\xc3\xa4 t\xc3\xa4ll\xc3\xa4 ei juuri ollut merkityst\xc3\xa4 ja maa s\xc3\xa4ilyi ortodoksisen kirkon piiriss\xc3\xa4.\n_START_SECTION_\nLoistokausi\n_START_PARAGRAPH_\nVuonna 1211 Bulgariassa ryhdyttiin toimiin bogolismia vastaan, mutta sen vastaisia toimia lievennettiin tsaari Ivan Asen II:n kaudella 1218\xe2\x80\x9341.  Asen II toimi kaudellaan j\xc3\xa4lleen madjaareja vastaan, mutta h\xc3\xa4nen p\xc3\xa4\xc3\xa4tavoitteensa oli Epiruksen despootti Theodore Angelus Comnenuksen vastainen toiminta. Comnenus voitettiinkin Klokotnitsan taistelussa vuonna 1230 ja h\xc3\xa4nen hallitsemansa alueet liitettiin Bulgariaan, joka nyt ulottui Mustaltamerelt\xc3\xa4 Adrianmerelle. Edelt\xc3\xa4j\xc3\xa4ns\xc3\xa4 tavoin Asen II oli my\xc3\xb6s taitava diplomaatti ja h\xc3\xa4n solmi sopimuksen kreikkalaisten kanssa ristiretkel\xc3\xa4isi\xc3\xa4 vastaan sopien, ett\xc3\xa4 heilt\xc3\xa4 vallatuista alueista suurin osa j\xc3\xa4isi kreikkalaisille sill\xc3\xa4 ehdolla, ett\xc3\xa4 n\xc3\xa4m\xc3\xa4 tunnustaisivat Bulgarian itsen\xc3\xa4isyyden. Asen II solmi my\xc3\xb6s uuden sopimuksen paavin kanssa, joka takasi Bulgarian kirkolle t\xc3\xa4yden itsen\xc3\xa4isyyden. H\xc3\xa4nen valtakaudellaan Bulgaria oli suurimmillaan ja valtansa huipulla.\n_START_SECTION_\nHiipuminen\n_START_PARAGRAPH_\nAsen II:n valtakauden j\xc3\xa4lkeen Bulgarian tilanne huononi. Kreikkalaiset saivat vallattua Konstantinopolin takaisin vuonna 1261, mutta samana vuonna madjaarit olivat j\xc3\xa4lleen valloittaneet Vidinin. Lis\xc3\xa4ksi maassa oli alkanut vaikuttaa hesykasmi, jonka j\xc3\xa4senet omistivat el\xc3\xa4m\xc3\xa4ns\xc3\xa4 rukoilulle ja eiv\xc3\xa4t ottaneet osaa valtion menoihin. Seuraavalla vuosisadalla tilanne huononi edelleen, kun Bulgarian kilpailijoiksi ilmaantuivat ottomaanit ja serbit. Toivoa tilanteen helpottumisesta toi kuitenkin tsaari Mihail Shishman (1323\xe2\x80\x9330), joka torjui serbien muodostaman uhan kuolemaansa saakka taistelussa l\xc3\xa4hell\xc3\xa4 Kiustendili\xc3\xa4. Viimeinen tehokkaaseen hallintaan kyennyt tsaari Ivan Alexander (1331\xe2\x80\x9371) valtasi joitakin aiemmin menetettyj\xc3\xa4 alueita ja paransi taloudellisia oloja. Talouden parantuminen johtui kuitenkin osaltaan ottomaaneista, kun n\xc3\xa4iden vallattua alueita Egeanmerelt\xc3\xa4 kauppareitit muuttuivat. Sodank\xc3\xa4ynnin takia jouduttiin toisaalta nostamaan verotusta.\n_START_SECTION_\nValtakunnan loppu\n_START_PARAGRAPH_\nAlexanderin kuoltua Bulgarian tilanne k\xc3\xa4\xc3\xa4ntyi lopullisesti huonompaan suuntaan. Ottomaanit valtasivat 1360\xe2\x80\x93luvulla Adrianopolin, josta he jatkoivat valloituksiaan Maritsalaaksoa pitkin. Heid\xc3\xa4n voitettuaan serbit Kosovo Poljen taistelussa 1389 my\xc3\xb6s Bulgarian kohtalo sinet\xc3\xb6ityi ja maa kukistettiin v\xc3\xa4h\xc3\xa4n my\xc3\xb6hemmin. P\xc3\xa4\xc3\xa4kaupunki T\xc3\xbbrnovo valloitettiin kolmen kuukauden piirityksen j\xc3\xa4lkeen hein\xc3\xa4kuussa 1393. Bulgarian kirkon patriarkka pakotettiin luostariel\xc3\xa4m\xc3\xa4\xc3\xa4n ja suuret maanomistajat menettiv\xc3\xa4t asemansa. Vidin piti asemansa viel\xc3\xa4 vuoteen 1396 saakka, jolloin sekin valloitettiin ja toinen Bulgarian valtakunta lakkasi olemasta.\n_START_SECTION_\nKulttuuri\n_START_PARAGRAPH_\nToinen Bulgarian valtakunta j\xc3\xa4tti j\xc3\xa4lkeens\xc3\xa4 suuren m\xc3\xa4\xc3\xa4r\xc3\xa4n kulttuurihistoriallisia j\xc3\xa4\xc3\xa4nn\xc3\xb6ksi\xc3\xa4. Tsaari Ivan Asen II:n kaudella valmistetut Boyanan kirkon freskot ovat UNESCO:n suojelemia. Toinen tunnettu slaavilaisen taiteen j\xc3\xa4\xc3\xa4nne on tsaari Ivan Alexanderin kaudella tehdyt nelj\xc3\xa4 evankeliumia, joita s\xc3\xa4ilytet\xc3\xa4\xc3\xa4n nykyisin British Museumissa. Ne sis\xc3\xa4lt\xc3\xa4v\xc3\xa4t 376 piirrosta, jotka valmistettiin aikanaan vain vuoden sis\xc3\xa4ll\xc3\xa4.'